Christoffel Josephus Brand

Sir Christoffel Josephus Brand, (21 Junie 1797, Kaapstad – 19 Mei 1875, Kaapstad), was die eerste Speaker van die Kaapse parlement. Hy het regte studeer aan die Universiteit van Leiden, Nederland, waar hy in 1820 sy doktorsgraad verwerf met 'n tesis wat handel oor die betrekkinge tussen kolonies en die vaderland. Hy keer in 1821 terug na die Kaap, praktiseer as advokaat en gee lesings aan die Suid-Afrikaanse Kollege, voorloper van die Universiteit van Kaapstad sowel as SACS. Nadat hy na vore getree het tydens die Anti-Bandiete-beweging in 1849, help hy met die opstel van die grondwet van die Kaapkolonie en word in 1854 Speaker van die nuwe parlement, 'n amp wat hy beklee tot sy bedanking in 1874. Sy seun, sir J.H. Brand het president van die Oranje-Vrystaat geword.

Die dorp Ladybrand is vernoem na sy vrou, Lady Catharina Brand.

Bronne 
 Ensiklopedie van Suidelike Afrika, Eric Rosenthal, 1967

Suid-Afrikaanse advokate
Suid-Afrikaanse politici
Suid-Afrikaanse regsgeleerdes
Suid-Afrikaanse Vrymesselaars
Afrikaners
Geboortes in 1797
Sterftes in 1875